

Αρκαλοχώρι, 02/ 05 /2025

Προς: ΜΜΕ

**ΔΕΛΤΙΟ ΤΥΠΟΥ**

**Τακτοποίηση των οφειλών άρδευσης έως την Παρασκευή 23 Μαΐου για να μπορούν οι καταναλωτές αρδευτικού νερού να αρδεύσουν τις καλλιέργειες τους**

Ενόψει της αρδευτικής περιόδου 2025, ο Δήμος Μινώα Πεδιάδας, ενημερώνει ότι θα συνεχιστεί και θα ενταθεί η προσπάθεια για το “νοικοκύρεμα” του συστήματος άρδευσης, δεδομένου ότι ο Δήμος βρίσκεται σε κατάσταση έκτακτης ανάγκης λόγω λειψυδρίας.

Σε αυτό το πλαίσιο, καλεί τους καταναλωτές αρδευτικού νερού που έχουν ληξιπρόθεσμες οφειλές να προβούν στην τακτοποίηση τους, έως την Παρασκευή 23 Μαΐου 2025, διαφορετικά δεν θα μπορούν να αρδεύσουν τις καλλιέργειες τους.

Αμέσως μετά τη λήξη της παραπάνω προθεσμίας στις 23 Μαΐου 2025, έχει υποχρέωση η υπηρεσία να αφαιρέσει όλα τα υδρόμετρα των οφειλετών που θα αδιαφορήσουν .

Τα υπόλοιπα μέτρα που αποφάσισε το Δημοτικό Συμβούλιο Μινώα Πεδιάδας στην πρόσφατη συνεδρίαση του, στα πλαίσια της αντιμετώπισης του προβλήματος της λειψυδρίας, με στόχο τη διασφάλιση επαρκών ποσοτήτων νερού για άρδευση είναι:

1) Μη αποδοχή νέων αιτήσεων παροχής άρδευσης και απαγόρευση νέων συνδέσεων, μεταφορών, επανασυνδέσεων υδρομέτρων (εξαίρεση των μεταβιβάσεων των αντικαταστάσεων και των διακοπών).

2) Απαγόρευση της νυκτερινής λειτουργίας των γεωτρήσεων άρδευσης και καθορισμός του ωραρίου λειτουργίας με απόφαση της Τοπικής Επιτροπής Άρδευσης.

3) Απαγόρευση αρδεύσεων εκτός πρωινών και απογευματινών ωρών καθώς και απαγόρευση ποτισμάτων όταν η ένταση του ανέμου είναι ισχυρή και όταν επικρατούν συνθήκες καύσωνα και εφαρμογής της στάγδην άρδευση.

4) Οι καταναλωτές άρδευσης υποχρεούνται σε τακτικό έλεγχο των υδρομετρητών άρδευσης και των δικτύων τους σχετικά με τις καταναλώσεις και τις διαρροές για τον οποίο φέρουν την αποκλειστική ευθύνη, άσχετα με τον τόπο διαμονής τους.

5) Άμεση διακοπή της παροχής σε περίπτωση που θα διαπιστωθεί αλόγιστη χρήση νερού και άσκοπη κατασπατάληση νερού σε εφαρμογή του άρθρου 11 του Κανονισμού Άρδευσης.

6) Καθορισμός προγράμματος άρδευσης σε κάθε Τοπική Κοινότητα μετά από απόφαση της Τοπικής Επιτροπής Άρδευσης (άρθρο 7 Κανονισμού Άρδευσης). Το πρόγραμμα θα καθοριστεί αφού ληφθεί υπόψη η διαθέσιμη ποσότητα νερού που αποδίδουν οι γεωτρήσεις της περιοχής ευθύνης της Τ.Ε.Α. καθώς και οι αρδευτικές ανάγκες των καλλιεργειών.

7) Διακοπή άρδευσης από μικτές γεωτρήσεις ή από πηγές, στις περιπτώσεις που παρουσιαστεί μείωση στάθμης ή παροχής αντίστοιχα, προκειμένου να δίδεται προτεραιότητα στην εξασφάλιση νερού για ύδρευση.

8) Ο Δήμος δεν ευθύνεται έναντι των καταναλωτών-χρηστών του αρδευτικού δικτύου και δεν υποχρεούται σε καταβολή αποζημιώσεων όταν προκληθούν ζημιες στις καλλιέργειες λόγω ανεπάρκειας του παρεχόμενου νερού (Άρθρο 6 3β κανονισμού άρδευσης).

Η εφαρμογή των ανωτέρω μέτρων κρίνεται απαραίτητη καθ’ όλη την διάρκεια της αρδευτικής περιόδους έτους 2025, όπως αυτή έχει οριστεί με την υπ. 9/2025, απόφαση δημοτικού συμβουλίου.